**„Elektrum Lietuva“: didmeninė elektros kaina per savaitę Lietuvoje sumažėjo 11 proc.**

**Praėjusią savaitę didmeninė elektros kaina Baltijos šalyse mažėjo 11 proc. ir vidutiniškai Lietuvoje bei Latvijoje siekė 49,49 Eur/MWh, o Estijoje – 49,54 Eur/MWh.**

Kitose Europos šalyse kainų pokyčiai buvo skirtingi: Lenkijoje vidutinė didmeninė elektros kaina kilo iki 74,17 Eur/MWh, Vokietijoje mažėjo iki 45,46 Eur/MWh, Austrijoje taip pat traukėsi ir siekė 42,55 Eur/MWh.

Tuo metu nepriklausomų elektros tiekėjų Lietuvos gyventojams siūlomos kainos išliko panašiame lygyje kaip ir ankstesnę savaitę. „Elektrum Lietuva“ žemiausia fiksuota kaina siekė 22,95 ct/kWh, fiksuojant ją 6 mėnesiams.

„Elektros kainų mažėjimui Baltijos šalyse įtakos turėjo didesnė atsinaujinančių energijos išteklių gamyba regione. Nors saulės elektrinėse pagaminamos elektros energijos kiekis sumažėjo 22 proc., tai kompensavo 11 proc. išaugusi hidroenergijos gamyba ir 9 proc. didėjusi vėjo energijos gamyba. Be to, energijos srautai į Baltijos šalis, palyginti su ankstesne savaite, išaugo 41 proc.“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, sumažėjo 20 proc. iki 43,55 Eur/MWh.

Pasak M. Kavaliausko, elektros kainų mažėjimą „Nord Pool“ regione praėjusią savaitę lėmė 50 proc. išaugusi vėjo energijos gamyba Šiaurės šalyse. Maža to, sekmadienį, balandžio 7 d., šoktelėjusi vėjo energijos gamyba nulėmė neigiamas elektros kainas beveik visose „Nord Pool“ prekybos zonose, įskaitant ir Baltijos šalis.

Mažesnėms kainoms įtakos turėjo ir drėgnesnės nei įprasta oro sąlygos Šiaurės šalyse, kur padidėjus vandens pritekėjimui išaugo vandens rezervuarų užpildymo lygis. Be to, mažėjo ir energetikos produktų kainos, išskyrus naftą.

Elektros vartojimas „Nord Pool“ regione ankstesnę savaitę augo iki 8 383 GWh, gamybos apimtys taip pat šiek tiek kilo – iki 8 423 GWh.

**Lietuvoje vartojimas augo, gamyba mažėjo**

Baltijos šalyse elektros vartojimas per savaitę padidėjo 4 proc. ir siekė 504 GWh. Lietuvoje elektros suvartojimas augo 1 proc. iki 220 GWh, Latvijoje – 5 proc. iki 122 GWh. Estijoje – 9 proc. ir siekė 162 GWh.

Elektros energijos bendros gamybos apimtys Baltijos šalyse praėjusią savaitę smuktelėjo 4 proc. ir siekė 404 GWh. Lietuvoje elektros energijos pagaminta 4 proc. mažiau nei ankstesnę savaitę – 148 GWh, Latvijoje gamyba mažėjo 1 proc. ir siekė 170 GWh, Estijoje smuko 11 proc. iki 86 GWh.

Per savaitę visos trys Baltijos šalys kartu pagamino 80 proc. joms reikalingos elektros energijos. Lietuvoje pagaminta 67 proc., Latvijoje – 139 proc., Estijoje – 53 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 200 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*